Ака́фист

свято́й преподобному́ченице вели́кой княги́не Елисаве́те

Конда́к 1

Избра́нная от ро́да держа́внаго дщи Це́ркве Ру́сския,/ любо́вию изоби́льною и милосе́рдием Бо́гу и бли́жним до́бре послужи́вшая,/ за ве́ру во Христа́ Го́спода на́шего ду́шу свою́ положи́вшая/ и венце́м сла́вы Христо́вы украше́нная,/ восхваля́юще по́двиги и страда́ния твоя́, с любо́вию воспева́ем ти си́це:// Ра́дуйся, благове́рная княги́не Елисаве́то, преподобному́ченице достосла́вная.

И́кос 1

А́нгельским попече́нием храни́мая и ма́терию твое́ю благоче́стию поуча́емая, в труде́х, моли́твах и ми́лостыни измла́да о́браз доброде́тельнаго жития́ яви́ла еси́. По кончи́не же ма́тере твоея́ и бли́жних сро́дников кре́стный путь, Го́сподем запове́данный, уразуме́ла еси́. Те́мже, дивя́щеся таково́му от ю́ности твоему́ избра́нию, со умиле́нием взыва́ем ти:

Ра́дуйся, от ю́ности Христа́ возлюби́вшая;

ра́дуйся, во мла́дости нача́тки благоче́стия прии́мшая.

Ра́дуйся, Христо́ва а́гнице избра́нная;

ра́дуйся, страх Бо́жий в души́ восприя́вшая.

Ра́дуйся, доброде́тели ма́тере твоея́ насле́дствовавшая;

ра́дуйся, трудолю́бию и милосе́рдию е́ю науче́нная.

Ра́дуйся, се́рдцем в Бо́зе утвержде́нная;

ра́дуйся, с ве́рою и упова́нием крест твой поне́сшая.

Ра́дуйся, земли́ оте́чества твоего́ цве́те благоуха́нный;

ра́дуйся, чистото́ю жи́зни твоея́ Небеса́ возвесели́вшая.

Ра́дуйся, на служе́ние стра́ждущим Бо́гом избра́нная;

ра́дуйся, пред Го́сподем о нас те́плая моли́твеннице.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 2

Ви́де Госпо́дь благо́е се́рдца твоего́ изволе́ние, я́ко возжеле́ла еси́ житие́ проводи́ти во благоче́стии и чистоте́, к небе́сней красоте́ о́чи се́рдца твоего́ устремля́ющи и любо́вь к Бо́гу в себе́ возгрева́ющи. Моли́твами твои́ми и на́ша сердца́ то́ю же любо́вию просвети́, да с тобо́ю воспое́м Бо́гу: Аллилу́ия.

И́кос 2

Ра́зум просвеще́н иму́щи и все упова́ние на Бо́га возложи́вши, не убоя́лася еси́, свята́я Елисаве́то, оста́вити дом отца́ твоего́ и в но́вое Оте́чество всели́тися, егда́ бра́ком сочета́лася еси́ с росси́йским вели́ким кня́зем Се́ргием. Мы же с любо́вию взыва́ем ти си́це:

Ра́дуйся, от За́пада на Восто́к прише́дшая;

ра́дуйся, в но́вем Оте́чествии едине́ние с Це́рковию обре́тшая.

Ра́дуйся, за́поведи Госпо́дни испо́лнити возжеле́вшая;

ра́дуйся, в сердца́х на́ших по Бо́зе ревнова́ние воспламеня́ющая.

Ра́дуйся, в супру́жестве целому́дренне пожи́вшая;

ра́дуйся, в доброде́лании нас наставля́ющая.

Ра́дуйся, благове́рная княги́не, стране́ на́шей ве́рно послужи́вшая;

ра́дуйся, супру́гу твоему́ в де́лех благи́х му́драя помо́щнице.

Ра́дуйся, семе́йств благочести́вых покрови́тельнице;

ра́дуйся, матери́нскою любо́вию нас согрева́ющая.

Ра́дуйся, красото́ю душе́вною и теле́сною всех удивля́ющая;

ра́дуйся, всего́ ми́ра христиа́нскаго украше́ние.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 3

Си́лою Боже́ственныя благода́ти ко спасе́нию умудре́нная, позна́ла еси́ ве́ру и́стинную, княги́не ми́лостивая Елисаве́то. Те́мже, во Святе́й Земли́ пребыва́ющи и в жела́нии се́рдца своего́ прия́ти Правосла́вие укрепи́вшися, воспе́ла еси́ просвети́вшему тя Бо́гу: Аллилу́ия.

И́кос 3

Иму́щи се́рдце, до́брей земли́ подо́бное, ве́ру правосла́вную удо́бь восприя́ла еси́, те́мже Свята́го Миропома́зания и причаще́ния Святы́х Христо́вых Та́ин в пра́здник Воскреше́ния пра́веднаго Ла́заря сподо́билася еси́. Мы же, сла́вяще просвеще́ние твое́ благода́тию Свята́го Ду́ха, велича́ем тя:

Ра́дуйся, от заблужде́ний отре́кшаяся;

ра́дуйся, ве́ру правосла́вную прие́мшая.

Ра́дуйся, пома́занием Свята́го Ду́ха запечатле́нная;

ра́дуйся, с Це́рковию и́стинною воссоедине́нная.

Ра́дуйся, святе́й пра́ведней Елисаве́те тезоимени́тая;

ра́дуйся, в по́двизех ей усе́рдно подража́вшая.

Ра́дуйся, сыново́м За́пада путь к и́стинней ве́ре показу́ющая;

ра́дуйся, от благочести́вых люде́й росси́йских любо́вию почита́емая.

Ра́дуйся, ми́лостивая ма́ти, ми́лость у Влады́ки и Го́спода обре́тшая;

ра́дуйся, и о на́шем поми́ловании усе́рдно моля́щаяся.

Ра́дуйся, свет Боже́ственный в се́рдце свое́м носи́вшая;

ра́дуйся, тьму жи́зни на́шея све́том Христо́вых за́поведей озаря́ющая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 4

Бу́ря зло́бы врага́ ро́да челове́ческаго не поколеба́ тя, свята́я, егда́ благове́рный супру́г твой внеза́пную смерть от уби́йц злонра́вных восприя́т, ему́же сострада́ющи, ве́лие му́жество и христиа́нскую любо́вь яви́ла еси́, о покая́нии же уби́йц моля́щися, твори́ла еси́ песнь: Аллилу́ия.

И́кос 4

Слы́шавше росси́йстии лю́дие о убие́нии супру́га твоего́, моля́ху Бо́га, да укрепи́т тя, свята́я Елисаве́то, в несе́нии ско́рби сея́. Ты же, ева́нгельскою любо́вию дви́жима, в темни́це уби́йцу посети́ла еси́, к покая́нию его́ подвиза́ющи и моли́твы вознося́щи ко Го́споду о проще́нии его́. Сего́ ра́ди приими́ от нас, недосто́йных, похвалы́ сия́:

Ра́дуйся, за́поведь Христо́ву о любви́ ко враго́м испо́лнившая;

ра́дуйся, уби́йцу супру́га твоего́ ева́нгельски прости́вшая.

Ра́дуйся, мно́ги ско́рби и беды́ претерпе́вшая;

ра́дуйся, в ско́рбех и печа́лех нам помога́ющая.

Ра́дуйся, заблу́ждших на путь и́стины и покая́ния наставля́ющая;

ра́дуйся, о поми́ловании гре́шных те́пле хода́тайствующая.

Ра́дуйся, во тьме печа́лей све́том наде́жды нас озаря́ющая;

ра́дуйся, путево́дная звездо́ всем спасе́ния ча́ющим.

Ра́дуйся, окамене́нная сердца́ на́ша во умиле́ние приводя́щая;

ра́дуйся, о вся́кой ско́рби на́шей Христа́ умоля́ющая.

Ра́дуйся, зло́бу ми́ра добро́м побежда́вшая;

ра́дуйся, лю́дем росси́йским любо́вь и́стинную показа́вшая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 5

Боготе́чная звезда́ яви́лася еси́ в земли́ Росси́йстей, свята́я Елисаве́то, егда́ бога́тство и сла́ву я́ко прах вмени́вши, в ру́це Бо́жии жизнь свою́ предала́ еси́, Крест Госпо́день вы́ну пред очи́ма иму́щи. Те́мже, моли́твою и де́лы милосе́рдия Бо́гу угоди́вши, днесь в ра́дости Ему́ пое́ши: Аллилу́ия.

И́кос 5

Ви́девше тя лю́дие богоспаса́емаго гра́да Москвы́ ди́вную устрои́тельницу оби́тели милосе́рдия, возра́довашася, я́ко мно́ги жены́, де́вы и ста́рицы росси́йския обрето́ша зде ти́хое и душеспаси́тельное приста́нище, подража́юще святы́м жена́м-мироно́сицам Ма́рфе и Мари́и в служе́нии Бо́гу и бли́жним. Сего́ ра́ди, прославля́юще тя, глаго́лем си́це:

Ра́дуйся, среди́ сла́вы земны́я суету́ мирска́го жития́ уразуме́вшая;

ра́дуйся, име́ние свое́ разда́вшая и нищету́ Христо́ву возлюби́вшая.

Ра́дуйся, град Москву́ оби́телию ди́вною украси́вшая;

ра́дуйся, благо́е и́го Христо́во на ра́мо восприи́мшая.

Ра́дуйся, служе́нию святы́х жен-мироно́сиц подража́вшая;

ра́дуйся, мно́гия жены́ во оби́тель милосе́рдия приве́дшая.

Ра́дуйся, ко спасе́нию се́стр твои́х му́драя упра́вительнице;

ра́дуйся, оби́тели твоея́ неусы́пная храни́тельнице.

Ра́дуйся, в по́двизех теле́сных и духо́вных нас укрепля́ющая;

ра́дуйся, путь от земли́ на Не́бо нам показу́ющая.

Ра́дуйся, свети́ло милосе́рдия, над гра́дом Москво́ю возше́дшее;

ра́дуйся, всех служа́щих бли́жним покрови́тельнице.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 6

Пропове́дница любве́ Боже́ственныя и милосе́рдия неистощи́маго была́ еси́ в земли́ на́шей, свята́я Елисаве́то, благоче́стия ревни́тельнице, в сердца́х люде́й росси́йских любо́вь ко Го́споду и милосе́рдие к бра́тиям бе́дствующим возгрева́ющи. Те́мже и мы, твои́м заве́том после́дующе, вку́пе с си́рыми и убо́гими Бо́гу воспои́м: Аллилу́ия.

И́кос 6

Возсия́ла еси́ све́том и́ноческаго жития́ в стране́ Росси́йстей, преподо́бная ма́ти на́ша Елисаве́то, в посте́ и моли́тве, в нощны́х бде́ниих и стро́гом воздержа́нии пребыва́ющи, благоче́стию и смире́нию се́стры оби́тели твоея́ поуча́ла еси́. Мы же, тобо́ю на путь те́сный по́двига духо́внаго наставля́еми, ублажа́ем тя:

Ра́дуйся, путь равноа́нгельнаго жития́ избра́вшая;

ра́дуйся, в целому́дрии чистоту́ се́рдца твоего́ сохра́ньшая.

Ра́дуйся, в нестяжа́нии высоту́ ду́ха твоего́ показа́вшая;

ра́дуйся, в послуша́нии Бо́гу и бли́жним послужи́вшая.

Ра́дуйся, му́драя княги́не и и́нокине пречестна́я;

ра́дуйся, о́бразе жена́м христиа́нским.

Ра́дуйся, посто́м, бде́нием и непреста́нными моли́твами Бо́гу угоди́вшая;

ра́дуйся, от сна грехо́внаго ду́ши на́ша пробужда́ющая.

Ра́дуйся, ко исполне́нию за́поведи о любви́ к Бо́гу и бли́жним всех наставля́ющая;

ра́дуйся, моли́тве те́плой нас науча́ющая.

Ра́дуйся, наста́внице и́нокиням и собесе́днице а́нгелом;

ра́дуйся, в со́нме преподо́бных жен на Небеси́ просла́вленная.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 7

Хотя́щи во́лю Госпо́дню твори́ти, свята́я Елисаве́то, на вся́кий час свою́ во́лю отсека́ла еси́, к сове́ту пусты́нных ста́рцев Гаврии́ла и Алекси́я притека́ющи и и́ны му́жи духоно́сныя вопроша́ющи, и́хже му́дрыми наставле́нии житие́ во оби́тели милосе́рдия до́бре устроя́ла еси́, непреста́нно с се́страми взыва́ющи Бо́гу: Аллилу́ия.

И́кос 7

Но́вое чу́до показа́ Госпо́дь, егда́ дарова́ ти, свята́я Елисаве́то, благода́ть и си́лу немощны́я исцеля́ти, безнаде́жныя утеша́ти, заблу́ждшия вразумля́ти. Ты же, облегче́ние и отра́ду с любо́вию подаю́щи, си́рым, забве́нным и немощны́м смире́нно послужи́ла еси́. Те́мже и нас, убо́гих, твое́ю моли́твою от страсте́й грехо́вных исцели́ и бу́ди нам ко спасе́нию упра́вительница, да благода́рственно воспое́м ти:

Ра́дуйся, в послуша́нии духо́вным отце́м и вели́ким ста́рцем пожи́вшая;

ра́дуйся, вели́кая ма́тушка людьми́ росси́йскими нарече́нная.

Ра́дуйся, дар немощны́я ду́ши врачева́ти от Бо́га стяжа́вшая;

ра́дуйся, боля́щия от одра́ боле́зни возставля́ющая.

Ра́дуйся, вдови́ц и сиро́т благосе́рдая попечи́тельнице;

ра́дуйся, а́лчущих пита́тельнице и су́щим в беда́х ско́рая засту́пнице.

Ра́дуйся, все́ми презре́нных и отве́рженных не оставля́ющая;

ра́дуйся, мно́гия ду́ши от тьмы грехо́вныя и поги́бели спаса́ющая.

Ра́дуйся, уныва́ющим в ско́рбех и обстоя́ниих му́драя уте́шительнице;

ра́дуйся, и нас, удруче́нных боле́зньми и немощьми́, укрепля́ющая.

Ра́дуйся, ка́ющимся гре́шником пред Го́сподем предста́тельнице;

ра́дуйся, лю́дем росси́йским богодарова́нная помо́щнице.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 8

Стра́нное и стра́шное виде́ние яви́ Госпо́дь духовнику́ оби́тели милосе́рдия иере́ю Митрофа́ну, ты же, о свята́я ма́ти, сие́ виде́ние изъясня́ющи, прорекла́ еси́, я́ко ве́лие и гро́зное испыта́ние гряде́т на Це́рковь Ру́сскую и держа́ву на́шу: святы́нь поруга́ние, брань братоуби́йственная, сму́та ве́лия, кончи́на му́ченическая семе́йства ца́рскаго; но помилу́ет Бог Росси́ю по моли́твам святы́х ея́, с ни́миже ты ны́не воспева́еши Бо́гу: Аллилу́ия.

И́кос 8

Вся благода́тию Боже́ственною просвеща́ема, свята́я Елисаве́то, мы́сленныма очи́ма гне́вное посеще́ние Бо́жие страны́ на́шея зре́ла еси́ и проро́чески веща́ла еси́, я́ко мно́зи му́ченицы и испове́дницы в земли́ Ру́сстей возсия́ют. Те́мже все упова́ние на Бо́жию Ма́терь возложи́ти лю́ди росси́йския призыва́ла еси́, ве́рующи, я́ко моли́твами Ея́ устро́ится и благослови́тся земля́ на́ша. Мы же, ве́дуще прорече́ния твоего́ о судьбе́ отчи́зны на́шея сбытие́, ублажа́ем тя си́це:

Ра́дуйся, храм Покро́ва Пресвяты́я Богоро́дицы во оби́тели воздви́гшая;

ра́дуйся, в ру́це Пречи́стей Ма́тери оби́тель твою́ преда́вшая.

Ра́дуйся, хра́мов святы́х и благоле́пных устрои́тельнице;

ра́дуйся, к Богоро́дице неусы́пная моли́твеннице.

Ра́дуйся, хра́мы Бо́жии сосу́дами и ри́зами благоукраси́вшая;

ра́дуйся, я́ко се́рдце твое́ оби́телию Свята́го Ду́ха соде́лася.

Ра́дуйся, житие́м свои́м Го́споду и Ма́тери Его́ ве́рно послужи́вшая;

ра́дуйся, все упова́ние на Бо́га возлага́ти нас науча́ющая.

Ра́дуйся, кро́тость, тишину́ и мир сердца́м на́шим подаю́щая;

ра́дуйся, благода́тными да́ры све́тло украше́нная.

Ра́дуйся, му́жественне ско́рби и клевету́ претерпе́вшая;

ра́дуйся, себе́ в же́ртву Бо́гу угото́вившая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 9

Вся любо́вию к Бо́гу пламене́ющи, свята́я Елисаве́то, не убоя́лася еси́, егда́ приидо́ша во оби́тель твою́ лю́дие безбо́жнии, хотя́щии суд непра́веден над тобо́ю соверши́ти. Ты же, Го́сподем сохраня́ема, сме́рти тогда́ избе́гла еси́, о вразумле́нии и просвеще́нии неразу́мных и заблу́ждших моля́щися, Бо́гу же во благодаре́нии воспева́ющи: Аллилу́ия.

И́кос 9

Вети́й челове́ческих уста́ не возмо́гут досто́йно восхвали́ти кре́пость любве́ твоея́ во дни бед и напа́стей вели́ких, обыше́дших Оте́чество на́ше, егда́ не восхоте́ла еси́ поки́нути Росси́ю и оби́тель, тобо́ю созда́нную, се́стры тоя́ за ве́ру правосла́вную да́же до сме́рти стоя́ти увещава́ющи. Мы же с любо́вию восхваля́ем тя:

Ра́дуйся, зе́млю на́шу возлюби́вшая;

ра́дуйся, от люде́й правосла́вных с любо́вию прославля́емая.

Ра́дуйся, щито́м ве́ры огражда́тися нас науча́ющая;

ра́дуйся, жела́ние кре́стным путе́м сле́довати в нас укрепля́ющая.

Ра́дуйся, от ро́ва поги́бели мно́гия спа́сшая;

ра́дуйся, оби́тели твое́й и гра́ду Москве́ покро́ве и защи́тнице.

Ра́дуйся, се́стры оби́тели милосе́рдия в ве́ре и наде́жди утверди́вшая;

ра́дуйся, на по́двиг му́ченичества за Христа́ их наста́вльшая.

Ра́дуйся, приобщи́тися страсте́м Христо́вым удосто́ившаяся;

ра́дуйся, в по́двизе испове́дничества ве́рныя утвержда́ющая.

Ра́дуйся, любви́ же́ртвенней, ве́чней нас науча́ющая;

ра́дуйся, в ра́дость Го́спода твоего́ вше́дшая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 10

Спаси́тельнаго по́двига и́щущи, свята́я Елисаве́то, с ра́достию благодари́ла еси́ Бо́га, я́ко сподо́би тя понести́ крест Его́. Те́мже просия́ побе́дою ве́ра твоя́, егда́, к Голго́фе свое́й восходя́щи, непреста́нно возглаша́ла еси́: Сла́ва Бо́гу за вся́! Умоли́, о ма́ти на́ша, да да́рует нам Госпо́дь стяжа́ти му́дрость и си́лу за ве́ру пра́вую да́же до сме́рти стоя́ти и воспева́ти Ему́ еди́ными усты́ и еди́ным се́рдцем: Аллилу́ия.

И́кос 10

Стена́ необори́мая и заступле́ние стране́ на́шей дарова́ся свята́я ико́на Бо́жия Ма́тере Держа́вная, ю́же прия́ла еси́ во оби́тели милосе́рдия, свята́я Елисаве́то, я́ко зна́мение побе́ды над миродержи́тели тьмы ве́ка сего́. Сего́ ра́ди и мы, все упова́ние на Держа́вную Влады́чицу возложи́вше, тебе́ я́ко и́стинную служи́тельницу и послу́шницу Пречи́стыя Ма́тере Го́спода восхваля́ем:

Ра́дуйся, испо́лненная благода́ти и си́лы Бо́жия;

ра́дуйся, избра́вшая благу́ю часть, я́же не оты́мется от тебе́.

Ра́дуйся, в кро́тости и смире́нии Бо́жией Ма́тери подража́вшая;

ра́дуйся, я́ко му́драя ева́нгельская де́ва еле́й благода́ти собра́вшая.

Ра́дуйся, Пресвяты́я Богоро́дицы благогове́йная служи́тельнице;

ра́дуйся, у Престо́ла Сы́на Ея́ непреста́нная моли́твеннице.

Ра́дуйся, о́браз самоотверже́ния нам яви́вшая;

ра́дуйся, друг дру́га тяготы́ носи́ти науча́ющая.

Ра́дуйся, скорбьми́ и слеза́ми в Ца́рство Небе́сное возше́дшая;

ра́дуйся, любви́ и терпе́нию в страда́нии су́щих всех науча́ющая.

Ра́дуйся, а́нгельски на земли́ пожи́вшая;

ра́дуйся, на Небеси́ вене́ц сла́вы улучи́вшая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 11

Пе́ние моле́бное Бо́жией Ма́тери возноси́ла еси́, свята́я Елисаве́то, в день пра́зднования И́верския ико́ны Ея́, егда́ взя́ша тя нечести́вии и в темни́цу вверго́ша. Ты же благодари́ла еси́ Христа́ Бо́га на́шего, да́вшаго тебе́ не то́чию е́же в Него́ ве́ровати, но и е́же по Нем страда́ти, в у́зах темни́чных воспева́ющи Ему́: Аллилу́ия.

И́кос 11

Свет Боже́ственный осия́ тя, страстоте́рпице свята́я княги́не Елисаве́то, ку́пно с преподобному́ченицею Варва́рою, о Христе́ сестро́ю твое́ю, и с про́чими страстоте́рпцы имени́тыми, егда́ в глубо́кий ров низри́нуша вас нечести́вии. Ты же, ра́ны вели́каго кня́зя Иоа́нна обязу́ющи и страда́ния бли́жних облегча́ющи, воспева́ла еси́ свяще́нная песнопе́ния, за убива́ющих си́це моля́щися: О́тче, отпусти́ им, не ве́дят бо, что творя́т. Уврачу́й и на́ших душ ра́ны, преподо́бная ма́ти, да с любо́вию воспое́м ти:

Ра́дуйся, му́ченическую кончи́ну свою́ предуве́девшая;

ра́дуйся, страстоте́рпице великоиме́нитая.

Ра́дуйся, Страсте́м Христо́вым приобщи́вшаяся;

ра́дуйся, си́лою Боже́ственною в страда́ниих укрепля́емая.

Ра́дуйся, за мучи́телей свои́х, Христу́ подража́ющи, моли́вшаяся;

ра́дуйся, до са́мыя кончи́ны твоея́ песнь Бо́гу воспева́вшая.

Ра́дуйся, кро́вию свое́ю зе́млю Ру́сскую ороси́вшая;

ра́дуйся, со́нму но́вых му́ченик сопричте́нная.

Ра́дуйся, я́ко ли́ку преподо́бных и пра́ведных жен приобщи́лася еси́;

ра́дуйся, святы́х благове́рных княги́нь земли́ Ру́сския досто́йная сонасле́днице.

Ра́дуйся, же́ртво непоро́чная и благоприя́тная, Бо́гу принесе́нная;

ра́дуйся, со все́ми святы́ми земли́ на́шея торжеству́ющая.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 12

Благода́ть источа́ют честны́я мо́щи ва́ша, святы́я преподобному́ченицы Елисаве́то и Варва́ро, и́хже от поруга́ния и безче́стия спа́сше, благочести́вии лю́дие из Росси́и во святы́й град Иерусали́м принесо́ша и в ве́си Гефсимани́йстей погребо́ша, иде́же мно́зии к ним приходя́ще, ублажа́ют вас, воспева́юще Бо́гу, ди́вному во святы́х Свои́х: Аллилу́ия.

И́кос 12

Све́та небе́снаго и благоуха́ния чу́днаго храм святы́я мироно́сицы Мари́и Магдали́ни во Иерусали́ме испо́лнися, егда́ гроб с те́лом твои́м отве́рст бысть. Те́мже ны́не Це́ркве Правосла́вныя ча́да вси ра́дуются и лику́ют о Го́споде, притека́юще к чудото́чней ра́це моще́й твои́х, преподобному́ченице Елисаве́то, и благодаря́ще просла́вльшаго тя Го́спода, пою́т си́це:

Ра́дуйся, я́ко мо́щи твоя́ нетле́нием процвето́ша;

ра́дуйся, во Святу́ю Зе́млю те́лом принесе́нная.

Ра́дуйся, в саду́ моле́ния Госпо́дня погребе́нная;

ра́дуйся, во хра́ме святы́я мироно́сицы упокое́нная.

Ра́дуйся, явле́нием моще́й твои́х Це́рковь Ру́сскую возвесели́вшая;

ра́дуйся, су́щих в разсе́янии росси́йских люде́й духо́вно укрепи́вшая.

Ра́дуйся, я́ко Госпо́дь чрез мо́щи твоя́ исцеля́ет вся́кия ско́рби и боле́зни;

ра́дуйся, по мо́рю жите́йскому пла́вающих ти́хое приста́нище.

Ра́дуйся, вене́ц доброде́телей собра́вшая;

ра́дуйся, сла́вою и че́стию от Бо́га венча́нная.

Ра́дуйся, Го́рняго Иерусали́ма блаже́нная обита́тельнице;

ра́дуйся, ко Иерусали́му Небе́сному всем нам путеводи́тельнице.

Ра́дуйся, благове́рная княги́не Елисаве́то, преподобному́ченице достосла́вная.

Конда́к 13

О вели́кая страстоте́рпице, жен росси́йских украше́ние и ра́досте на́ша, княги́не ми́лостивая Елисаве́то, приими́ от се́рдца воздыха́ние на́ше, с любо́вию тебе́ приноси́мое, и твои́м предста́тельством ко Го́споду дух пра́выя ве́ры и благоче́стия в нас укрепи́, в доброде́тели и милосе́рдии утверди́, помози́ крест скорбе́й с терпе́нием и наде́ждою понести́, в любви́ и согла́сии наро́д наш сохрани́, да сподо́бимся в ра́дость Го́спода вни́ти, со А́нгелы и все́ми святы́ми пою́ще Ему́: Аллилу́ия.

Сей конда́к глаго́лется три́жды.

И па́ки чте́тся и́кос 1-й, и конда́к 1-й.

Моли́тва

О вели́кая княги́не, свята́я преподобному́ченице Елисаве́то, Росси́йская похвало́, гра́да Москвы́ пресла́вное украше́ние и Святы́я Земли́ свяще́нное достоя́ние!

Ты во дни жития́ твоего́ ве́ру, наде́жду, любо́вь нело́жны стяжа́вши, милосе́рдием к стра́ждущим све́тло просия́ла еси́. Терпе́нием же скорбе́й и искуше́ний о́браз смире́ния бли́жним яви́вши, изгна́нием и страда́ньми житие́ увенча́ла еси́ и во Ца́рствии Небе́снем ны́не пребыва́еши.

Сего́ ра́ди мо́лим тя, страстоте́рпице свята́я, моли́твами твои́ми да́руй нам се́рдце смире́нное и покая́нное, милосе́рдие неоскудева́ющее, служе́ние бли́жним же́ртвенное, терпе́ние непоколе́блемое, му́жество в ско́рбех и обстоя́ниих неослабева́ющее, в стра́шный же час сме́ртный упова́ние тве́рдое на Го́спода на́шего Иису́са Христа́, Ему́же подоба́ет вся́кая сла́ва, честь и поклоне́ние со Безнача́льным Его́ Отце́м, и Пресвяты́м, Благи́м и Животворя́щим Его́ Ду́хом, ны́не и при́сно, и во ве́ки веко́в. Ами́нь.

И́на моли́тва

О святы́я новому́ченицы Це́ркве Ру́сския, вели́кая княги́не Елисаве́то и пречестна́я и́нокине Варва́ро, ку́пно ева́нгельския за́поведи де́лом во оби́тели милосе́рдия соверши́вшия, ве́ры ра́ди правосла́вныя до сме́рти подвиза́вшияся и до́брый плод в терпе́нии страсте́й Христу́ прине́сшия! Моли́теся Ему́, я́ко победи́телю сме́рти, да утверди́т Це́рковь Ру́сскую Правосла́вную и Оте́чество на́ше. Се бо лука́вый враг вооружа́ется на ны, хотя́ нас погуби́ти в междоусо́бных бра́нех, ско́рбех, печа́лех, боле́знех, ну́ждах и беда́х лю́тых. Умоли́те Го́спода низложи́ти вся немощны́я де́рзости его́; ве́ру в сердца́х люде́й правосла́вных укрепи́те, нам же му́жества дар низпосли́те, да, отве́ргшеся себе́ и взе́мше крест свой, после́дуем Христу́, распина́юще плоть свою́ со страстьми́ и похотьми́. Сохрани́те нас от вся́каго зла, освяти́те пути́ жи́зни на́шея, да́руйте покая́ние нелицеме́рное, тишину́ и мир душа́м на́шим, испроси́те у Го́спода всем нам мыта́рств го́рьких и ве́чныя му́ки изба́витися и Небе́сному Ца́рствию насле́дником бы́ти со все́ми святы́ми, от ве́ка угоди́вшими Бо́гу, да ра́дующеся воздади́м хвалу́, честь и поклоне́ние Oтцу́, и Сы́ну, и Свято́му Ду́ху, во ве́ки веко́в. Ами́нь.

*Утвержден Священным Синодом Русской Православной Церкви 29.07.2017 (журнал № 65).*